Ds. Elias Jacobus Matthee is op 20 Desember 1920 gebore. Na sy legitimasie in 1945 het hy agtereenvolgens die gemeentes Worcester, Durbanville en Hermanus bedien. Gedurende sy hele bediening het hy hom onderskei as pligsgetroue en harde werker: “’n opregte, blymoedige dienskneg van die Here, wat maar net sy Meester en sy naaste wou dien.” Hy was deur alle seksies van die gemeenskap geëer. Hoe hoog die agting en liefde was wat hy weggedra het, is bewys deur die geweldige skare wat sy begrafnis op Hermanus bygewoon het. Hy is op 2 Junie 1963 na ‘n hartaanval oorlede, slegs 42 jaar oud.